Ehipululo 72: Huku Ukuatesako Ohamba Ezekia
UTYII omokonda yatyi omulume ou ekahi nokulikuambela ku Yehova? Omokonda yatyi apakela omikanda evi komutue wo altar ya Yehova? Omulume ou o Ezekia. Ezekia ankho ohamba yomihoko vivali vio Isilayeli. Ankho ukahi movitateka ovinene. Omokonda yatyi?
Omokonda omafualali oko Asiria ankho ahanyaunale omihoko 10 vio Isilayeli. Yehova wayeka vaha-nyaunuepo mokonda ovanthu ovo ankho onondingavivi unene. Iya pahe ankho omafualali o Asiria ekahi nokuiya okuluisa ouhamba womihoko vivali.
Ohamba yo Asiria yatumikisa omikanda ko hamba Ezekia. Omikanda ovio, ovievi Ezekia apaka komutue wo altar ya Huku. Omikanda evi vilinga omukuele Yehova. Tupu vipopila Ezekia ayekepo okukolela mu Yehova. Otyo Ezekia ekahi nokulikuambelela ku Yehova okuti: ‘Mbambavo Yehova, tuyovole pomaoko ohamba yo Asiria. Opo ovanthu aveho vetyinoñgonoke okuti ove vala Huku.’ Okuti Yehova matehelela umue Ezekia?
Ezekia ankho ohamba imue ongwa. Ankho kekahi ngo nohamba onondingavivi mbomihoko 10 vio Isilayeli. Tupu ankho kekahi nga tate yae ohamba Akas. Ezekia ankho utavela nawa ovitumino aviho via Yehova. Moluotyo, etyi Ezekia amana okulikuambela, omuuli Isaia watuma okumupopila onondaka mbatunda ku Yehova okuti: ‘Ohamba, yo Asiria kamainyingila mo Jelusalei. Nawike pomafualali ae mehiki popepi no Jelusalei. Kamavayumbu omuhongo nawike mepundaumbo.’
Tala olutalatu olu peefo eli. Ove utyii oapi omafualali aa ankhia? Omafualali o Asiria. Yehova watuma oandyu yae, aiipaa 185.000 yomafualali, motyinthiki tyike vala. Ngotyo, ohamba yo Asiria yafindwa, iya aikondoka keumbo.
Ngotyo, Ouhamba womihoko vivali wayovolwa. Iya ovanthu avakala nombembwa. Etyi Ezekia ankhia, omona wae Manases alingi ohamba. Mahi, Manases nomona wae Amom, ankho ono hamba onondingavivi unene. Moluotyo, otyilongo ankho tyeyula vali oungangala. Ohamba Amom waipaua novaundapi vae. Iya omona wae Josia akala ohamba youhamba oo womihoko vivali.
2 Reis 18:1-36; 19:1-37; 21:1-25.
Omapulo
- Olie omulume ou polutalatu apa? Iya omokonda yatyi akalela novitateka ovinyingi?
- Oityi tyahonekwa momikanda evi Ezekia ekahi nokupaka kolupala lwa Huku? Iya oityi Ezekia ekahi nokuita melikuambelo?
- Ezekia ohamba patyi? Iya onondaka patyi Yehova atuma Isaia opo akapopile Ezekia?
- Ngetyi tyalekeswa polutalatu olu, oityi oandyu ya Yehova yalinga omafualali oko Asiria?
- Namphila ouhamba womihoko vivali ankho una ombembwa momuvo wehehi, etyi Ezekia ankhia oityi tyapitapo?
Omapulo omakuavo
- Tanga 2 Reis 18:1-36.
Oñgeni Rabezake onkhuanangolo yo hamba yo Asiria aovolele okutepulula ekolelo liova Isilayeli? (2 Reis 18:19, 21; Ex. 5:2; Sal. 64:3)
Putyina Onombangi mba Yehova vakondyeswa no nondyale mbavo, oñgeni vesukisa okulandula nawa ongeleka ya Ezekia? (2 Reis 18:36; Sal. 39:1; Pro. 26:4; 2 Tim. 2:24)
- Tanga 2 Reis 19:1-37.
Oñgeni ovanthu va Yehova hono vahetekela Ezekia pomivo vio nonkhumbi? (2 Reis 19:1, 2; Pro. 3:5, 6; Heb. 10:24, 25; Tia. 5:14, 15)
Oñgeni ohamba Senakeribe afindilwe? Iya olie meya okufindwa nga Senakeribe? (2 Reis 19:32, 35, 37; Rev. 20:2, 3)
- Tanga 2 Reis 21:1-6, 16.
Omokonda yatyi tupopila okuti ohamba Manases walingile ovipuka ovivi unene, tyipona ono hamba ononkhuavo mbatumina mo Jelusalei? (2 Crô. 33:4-6, 9)
swh_Latn umb_Latn umb_Latn umb_Latn umb_Latn umb_Latn xho_Latn cat_Latn umb_Latn umb_Latn sna_Latn umb_Latn umb_Latn umb_Latn umb_Latn kmb_Latn umb_Latn umb_Latn kmb_Latn umb_Latn bem_Latn kmb_Latn umb_Latn